Қарағанды облысы Жезқазған қаласы

«Жезқазған қаласының білім бөлімінің № 12 «Салтанат»

бөбекжайы» КМҚК әдіскері Тусупбекова Гулзада Мусулманбековна.

**Тақырыбы: «Баланы балабақшаға бейімдеу»**

Баланы балабақшаға беру – отбасындағы маңызды қадамдардың бірі. Көптеген ата-аналар баланың балабақшаға бейімделу кезеңіне психологиялық тұрғыдан өздері дайын болмағандықтан, әр түрлі себептерді негізге алып, бейімделу кезеңі кезінде баланы балабақшадан шығарып алуға тырысады.

Бала балабақшаға алғаш барған кезде, бірінші рет анасынан ажырап, өзіне таныс емес үлкен адамдар мен бір топ балалардың арасына түседі. Бала үшін өзінің отбасында өзін ұстау ережелері қалыптасып қалған. Балабақшаға келген күннен бастап баланың үйреншікті өмір сүру ортасы өзгереді. Бұл- бала үшін стресс.

Баланың стрессі неден көрініс табады?
Біріншіден баланың эмоционалдық жағдайы, ұйқысы, тәбеті нашарлауы мүмкін.
Дене қызуы көтерілуі, иммунитетінің төмендеуі, салмағының азаюы мүмкін.
Бұл баланың эмоционалды жағдайы бала ортаға бейімделгеннен кейін қапына келеді. Бейімделудің алғашқы айларында бала тұмаумен ауыруы мүмкін, ал ортаға қиын бейімделсе баланың эмоционалды жағдайының қалпына келуі ұзаққа созылуы мүмкін.

Баланың ортаға бейімделуі неге байланысты:

* Баланың жасына байланысты.
* Баланың денсаулығының жағдайына байланысты;
* Баланың жекелеген ерекшелігіне байланысты;
* Бейімделуге деген дайындығына байланысты;

Балаға басқа ортаға бейімделу кезінде қалай көмек беру керек?
Баланың балабақшаға тез бейімделіп кетуі үшін оған алдын ала ақпарат беру керек. Оған өзінің құрдастарымен араласудың қаншалықты қызық екендігін, бала жаңа нәрсе үйренетіндігін айтып көрсету керек. Ең алдымен балабақшаның іші-сыртын толық балаға таныстырып, баланың бойында үрей қорқыныштың пайда болмауына жағдай жасау қажет. Баланың күнделікті балабақшаға баруын қамтамасыз етіп, балабақшадан себепсіз қалдырмаған жөн.

Балабақшаға келген алғашқы күндері бала 2 сағатқа қалу керек . Көбінесе ата-аналар жұмыс тәртібін айтып, баланы бейімделу кезеңінде күні бойы балабақшаға қалдырады. Осының нәтижесінде күрделі және созылмалы мәселелер пайда болады.

Баланың балабақшаға бейімделу кезеңінде баланың бойындағы өзгерістерді бақылауда ұстап, қажет болған жағдайда психологиялық көмек көрсете білу қажет. Бала адамдармен араласуды, оларға сұрақ қоюды үйренеді. Осыдан кейін баланың бойында балабақшаға келіп, өзімен жасты балалармен ойнауға, тәрбиешілермен сөйлесуге деген ынта пайда болады. Ата-аналар балабақша өзге балалармен қарым-қатынасқа үйрену тәжірибесі және мектепке психологиялық дайындық екенін түсінуі қажет.